El primer mercat exterior de productes d'alimentació serà el dimecres 6 de maig a Sagunt
30 d’abril 2020

![Imagen 1](/media/dprd11jd/35maq_ces.jpg)

L'Ajuntament de Sagunt permetrà l'obertura dels mercats exteriors a partir del pròxim dimecres, 6 de maig, a Sagunt, i ho farà amb estrictes normes de seguretat establides per Sanitat. Encara que en l'última roda de premsa es va informar que la previsió era que el mercat exterior tornaria este dissabte, 2 de maig, només per a productes d'alimentació al Port de Sagunt, finalment l'Ajuntament, d'acord amb el Consell Econòmic i Social, ha decidit posposar-lo fins dimecres que ve per a garantir que sí que es complisquen totes les mesures de seguretat pertinents.

  

En este sentit, l'alcalde de Sagunt, Darío Moreno, ha explicat este matí en roda de premsa que «**en el Consell Econòmic i Social es va expressar la preocupació, tant per part de l'Ajuntament com per part dels agents socials, que si es duia a terme la celebració del mercat havia de ser davall eixes estrictes normes de seguretat de Sanitat, fins i tot preocupant-nos per excés més enllà del que deia la norma, i la conclusió, després d'haver-ho analitzat tècnicament durant estos dies, és que este dissabte encara no estem en disposició de poder celebrar el mercat**».

  

El motiu, tal com ha aclarit Moreno, és que les mesures de seguretat extres marcades a complir tant per l'Ajuntament com pels venedors són estrictes i inclouen pautes que van des de l'ús de màscara i guants, fins a la disposició de contenidors de residus que siguen de pedal i s'òbriguen amb el peu. Per tant, l'obertura dels mercats de venda de productes de primera necessitat requerix d'una infraestructura «**i hem preferit ser conservadors i garantir, per damunt de tot, la seguretat tant de venedors com d'usuaris del mercat, una vegada que tots els venedors tinguen accés als elements de seguretat necessaris i estiguem segurs que sí que es complixen totes les condicions perquè així siga**».

![](/media/gv4blnid/35cuerpo_dariomercados.jpg)  

Amb tot això, els venedors podran reprendre la seua activitat per primera vegada després de decretar-se l'estat d'alarma dimecres que ve, 6 de maig, a Sagunt per a comercialitzar únicament productes d'alimentació.

La Conselleria de Sanitat ha donat instruccions per a l'obertura dels mercats de venda de productes de primera necessitat, seguint una estricta normativa, condicions de seguretat i higiene per a evitar qualsevol tipus d'exposició innecessària. Algunes d'estes inclouen criteris com que es delimite clarament un espai en el qual es vaja a celebrar el mercat, un control d'aforament i que la distància mínima entre els llocs contigus siga de 2,5 metres i dels llocs enfrontats de 6 metres. Tot això, amb un màxim control, per a evitar qualsevol tipus d'aglomeració i garantir que es mantinga una distància de 2 metres entre totes les persones. A més, el departament de Comerç i Mercats està treballant per a assegurar que estes condicions es complisquen. ​​

  

*   [](http://www.facebook.com/sharer.php?u=https://aytosagunto.es/va/actualitat/el-primer-mercat-exterior-de-productes-d-alimentacio-sera-el-dimecres-6-de-maig-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-primer-mercat-exterior-de-productes-d-alimentacio-sera-el-dimecres-6-de-maig-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-primer-mercat-exterior-de-productes-d-alimentacio-sera-el-dimecres-6-de-maig-a-sagunt/ "Linked In")
*   [](mailto:?body=https://aytosagunto.es/va/actualitat/el-primer-mercat-exterior-de-productes-d-alimentacio-sera-el-dimecres-6-de-maig-a-sagunt/)